FI Euroopan unionin virallinen lehti C 152/6

Kuulemismenettelystä vastaavan neuvonantajan loppukertomus asiassa COMP/B1-38.348 — Repsol

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen (2001/462/EY, EHTY) 15 ja 16 artiklan mukaisesti – EYVL L 162, 19.6.2001, s. 21)

(2006/C 152/06)

(ETA:n kannalta merkityksellinen teksti)

Komissiolle asetuksen (EY) N:o 1/2003 9 artiklan nojalla esitetty päätösluonnos käsittelee kilpailijoiden mahdollista sulkemista huoltoasemille tapahtuvan moottoripolttoaineiden jakelun markkinoilta Espanjassa. Kilpailijat saatettaisiin sulkea markkinoilta espanjalaisen tukkutoimittajan Repsol commercial de productos petroliferos S.A.:n (jäljempänä ’REPSOL CPP’) käyttämien pitkäaikaisten yksintoimitussopimusten avulla.

REPSOL CPP ilmoitti 20. joulukuuta 2001 tuolloin sovelletun säädöksen eli asetuksen N:o 17 2 ja 4 artiklan mukaisesti sopimukset ja sopimusmallit, joita se käyttää moottoriajoneuvojen polttoaineiden jakelussa. Ilmoitus tehtiin puuttumattomuustodistuksen tai vaihtoehtoisesti yksittäispoikkeuksen saamiseksi EY:n perustamissopimuksen 81 artiklan 3 kohdan nojalla.

Komissio julkaisi 19. maaliskuuta 2002Euroopan yhteisöjen virallisessa lehdessä tiedonannon, jossa se kehotti asianomaisia yrityksiä esittämään mahdolliset huomautuksensa ilmoituksesta. Komissio sai vastaukseksi 69 huomautusta asianomaisilta kolmansilta. (1)

Koska 1. toukokuuta 2004 alettiin soveltaa asetusta (EY) N:o 1/2003, REPSOL CPP:n tekemä ilmoitus raukesi. Komissio aloitti 16. kesäkuuta 2004 menettelyn, jonka tarkoituksena on tehdä asiaa koskeva päätös asetuksen (EY) N:o 1/2003 III luvun nojalla.

Komissio antoi 18. kesäkuuta 2004 asetuksen (EY) N:o 1/2003 9 artiklan nojalla alustavan arvioinnin, joka osoitettiin REPSOL CPP:lle. REPSOL CPP:lle annettiin kuukausi aikaa esittää kantansa. Se antoi sitoumusehdotuksensa tämän määräajan kuluessa.

Komissio julkaisi 20. lokakuuta 2004Euroopan unionin virallisessa lehdessä asetuksen (EY) N:o 1/2003 27 artiklan 4 kohdan mukaisen tiedonannon. Tiedonannossa julkistettiin komission havaitsemat kilpailuongelmat ja niitä vastaavat korjaustoimenpiteet sekä kehotettiin asianomaisia osapuolia esittämään huomautuksia (”markkinatesti”) (2).

Komissio sai vastaukseksi tiedonantoon 25 huomautusta asianomaisilta kolmansilta. REPSOL CPP:n markkinoita sulkevan vaikutuksen korjaamiseksi ehdottamien sitoumusten tehokkuus asetettiin niissä kyseenalaiseksi. Komissio ilmoitti 7. maaliskuuta 2005 REPSOL CPP:lle esitetyistä huomautuksista ja toimitti sille niistä ei-luottamuksellisen yhteenvedon. Sen jälkeen REPSOL CPP toimitti komissiolle muutetut sitoumusehdotukset, joita se tarkisti vielä useaan kertaan.

Komissio on nyt päätellyt, että sen toimenpiteille ei ole enää aihetta REPSOL CPP:n alustavan arvioinnin perusteella ehdottamien sitoumusten ja asianomaisten kolmansien huomautusten perusteella lopullisesti muutettujen sitoumusten vuoksi, sanotun kuitenkaan rajoittamatta asetuksen (EY) N:o 1/2003 9 artiklan 2 kohdan soveltamista.

Asetuksen (EY) N:o 1/2003 9 artiklan 2 kohdan nojalla tehdyssä päätöksessä ei vahvisteta yhteisön kilpailusääntöjen rikkomista, vaan osapuolet suostuvat korjaamaan komission alustavassa arvioinnissa havaitut kilpailuongelmat. Tämän vuoksi monissa komission aikaisemmissa päätöksissä (3) on katsottu, että asianmukaista menettelyä on noudatettu silloin, kun osapuolet ilmoittavat komissiolle, että ne ovat saaneet riittävän pääsyn tietoihin, joita ne pitävät tarpeellisina ehdottaakseen sitoumuksia komission havaitsemien kilpailuongelmien ratkaisemiseksi.

Myös tätä asiaa on käsitelty tällä tavoin, koska REPSOL CPP toimitti komissiolle asiaa koskevan julkilausuman saatuaan markkinatestin tulokset.

Edellä esitetyn perusteella katson, että REPSOL CPP:n oikeutta tulla kuulluksi on noudatettu.

Brysselissä 27. maaliskuuta 2006. Serge DURANDE

(1) EYVL C 70, 19.3.2002, s. 29.

(2) EUVL C 258, 20.10.2004, s. 7.

(3) Vrt. 22.6.2005 tehty päätös asiassa COMP/39.116 - Coca-Cola ja 19.1.2005 tehty päätös asiassa COMP/37.214 – DFB.